title: Regulamentul de punere în aplicare (UE) 2018/1048 al Comisiei din 18 iulie 2018 de stabilire a cerințelor de utilizare a spațiului aerian și a unor proceduri de operare în ceea ce privește navigația bazată pe performanțe

text:
                  26.7.2018

                  RO

                  Jurnalul Oficial al Uniunii Europene

                  L 189/3

         REGULAMENTUL DE PUNERE ÎN APLICARE (UE) 2018/1048 AL COMISIEI
         din 18 iulie 2018
         de stabilire a cerințelor de utilizare a spațiului aerian și a unor proceduri de operare în ceea ce privește navigația bazată pe performanțe
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 8b alineatul (6),
         întrucât:

                     (1)

                     Creșterea continuă a transportului aerian generează cereri tot mai mari de utilizare a spațiului aerian disponibil, accentuând astfel necesitatea de a-l utiliza cât mai eficient și mai eficace posibil. Asigurarea managementului traficului aerian/serviciilor de navigație aeriană (ATM/ANS) cu ajutorul navigației bazate pe performanțe (PBN) poate aduce beneficii în materie de siguranță, capacitate și eficiență prin optimizarea rutelor serviciilor de trafic aerian și a procedurilor de apropiere instrumentală. Pentru a materializa aceste beneficii și pentru a îmbunătăți performanța rețelei europene de management al traficului aerian, ar trebui prevăzute cerințe armonizate de utilizare a spațiului aerian și proceduri armonizate de operare în ceea ce privește PBN.

                     (2)

                     Respectivele cerințe și proceduri în ceea ce privește PBN ar trebui să se bazeze pe normele elaborate de Organizația Aviației Civile Internaționale (OACI), iar punerea lor în aplicare ar trebui să se deruleze în conformitate cu Planul mondial de navigație aeriană al OACI (2) și cu Planul general european de management al traficului aerian (3).

                     (3)

                     În anexa la Regulamentul de punere în aplicare (UE) nr. 923/2012 al Comisiei (4) și îndeosebi la punctul SERA.5015 litera (a), în anexa III la Regulamentul (UE) nr. 965/2012 al Comisiei (5) și îndeosebi la punctul ORO.GEN.110 litera (d), la articolul 9 alineatul (1) din Regulamentul (CE) nr. 216/2008, astfel cum a fost pus în aplicare prin anexa I la Regulamentul (UE) nr. 452/2014 al Comisiei (6), și îndeosebi la punctul TCO.205, se impune ca aeronavele să fie echipate, iar echipajul de zbor să fie calificat corespunzător pentru a opera pe ruta avută în vedere sau pentru a efectua procedura avută în vedere. Aceste cerințe ar trebui completate de cerințe comune de utilizare a spațiului aerian care să specifice rutele și procedurile de zbor corespunzătoare.

                     (4)

                     Se estimează că utilizarea PBN în regiunile de control terminal cu densitate mare, astfel cum se prevede în Regulamentul de punere în aplicare (UE) nr. 716/2014 al Comisiei (7), va îmbunătăți precizia traiectoriei de apropiere și va facilita secvențierea traficului într-un stadiu timpuriu, astfel încât să se poată reduce consumul de combustibil și impactul asupra mediului în etapele de coborâre și de sosire. Pentru a înlesni punerea în aplicare, cerințele prevăzute în prezentul regulament ar trebui să fie compatibile cu cele din Regulamentul de punere în aplicare (UE) nr. 716/2014.

                     (5)

                     Ar trebui promovată utilizarea sistemelor de augmentare cu ajutorul sateliților (SBAS), în special sub forma Serviciului european geostaționar mixt de navigare (EGNOS), dat fiind că există considerente legate de siguranță și de rentabilitate care susțin instituirea unor apropieri bazate pe minimele de performanță de aliniament de pistă cu ghidare verticală (localiser performance with vertical guidance – LPV). În orice caz, ar trebui facilitate operațiunile cu alte capacități PBN prin oferirea altor minime în afară de LPV.

                     (6)

                     La elaborarea planului de îmbunătățire a rețelei europene de rute, administratorul de rețea menționat în Regulamentul (UE) nr. 677/2011 al Comisiei (8) trebuie, în temeiul regulamentului respectiv, să se bazeze pe un proces decizional în cooperare. În consecință, în ceea ce privește furnizarea de ATM/ANS în conformitate cu prezentul regulament, administratorul de rețea ar trebui să se coordoneze cu furnizorii de ATM/ANS în special pentru a se asigura că rutele ATS utilizate în scopul tranziției către sau dinspre rețeaua de rută sunt conforme cu specificația rutelor de plecare instrumentală standard (standard instrument departure – SID) și a rutelor de sosire instrumentală standard (standard instrument arrival – STAR) deservite.

                     (7)

                     Cerințele pentru furnizorii de ATM/ANS în ceea ce privește punerea în aplicare a PBN prevăzută în prezentul regulament ar trebui să includă, în special, cerințe adecvate pentru implementarea, la toate capetele de pistă instrumentală, a procedurilor de apropiere 3D și, în cazul în care respectivii furnizori au stabilit rute SID sau rute STAR, implementarea acestor rute. Cu toate acestea, impunerea respectivelor cerințe ar putea avea, în anumite situații, consecințe negative grave care ar contrabalansa potențialele beneficii la nivel de siguranță, capacitate și eficiență. Prin urmare, furnizorii de ATM/ANS ar trebui ca, în situațiile respective, să aibă dreptul de a se abate de la cerințele menționate și ar trebui să facă, în schimb, obiectul anumitor cerințe alternative mai adecvate pentru respectivele situații specifice, obținând totuși cât mai multe din beneficiile menționate.

                     (8)

                     În plus, în scopul unei tranziții fără probleme și în condiții de siguranță, furnizorilor de ATM/ANS ar trebui să li se permită, pe o perioadă de timp rezonabilă, să își ofere serviciile și prin alte mijloace decât cu ajutorul PBN în conformitate cu cerințele prezentului regulament. Totuși, ar trebui să nu li se mai permită să procedeze astfel de la 1 iunie 2030, cu excepția cazului în care recurg la măsuri de urgență, având în vedere necesitatea de a se raționaliza furnizarea de ATM/ANS și de a se evita costurile inutile, în special pentru utilizatorii spațiului aerian, care rezultă din existența unor straturi multiple de infrastructură de navigație.

                     (9)

                     Din motive de siguranță, ar trebui asigurată o tranziție ușoară și coordonată către furnizarea de ATM/ANS cu ajutorul navigației bazate pe performanțe în conformitate cu cerințele din prezentul regulament. Furnizorii de ATM/ANS ar trebui, prin urmare, să ia toate măsurile necesare în acest scop în timp util și într-un mod eficace. Măsurile respective ar trebui să includă întocmirea unui plan de tranziție care să fie ținut la zi de către fiecare furnizor, astfel încât să se țină seama de toate noutățile relevante legate de această tranziție. Planurile de tranziție și orice actualizări ale acestora care sunt semnificative în sensul că presupun modificări substanțiale ale planurilor și pot afecta în mod semnificativ interesele părților interesate ar trebui stabilite în urma unui proces de consultare cu părțile interesate, pentru a se asigura, după caz, luarea în considerare a opiniilor acestora și în urma aprobării de către autoritatea competentă, pentru a se asigura conformitatea cu cerințele prevăzute în prezentul regulament și în special cu articolul 4 alineatul (1).

                     (10)

                     În mod excepțional, pot apărea situații în care, după punerea în aplicare a cerințelor PBN prevăzute în prezentul regulament, se dovedește a fi imposibil pentru furnizorii de ATM/ANS, din motive neprevăzute independente de voința lor, să își ofere serviciile în conformitate cu aceste cerințe. Fără a aduce atingere obligației respectivilor furnizori de a lua, în limita propriilor competențe, toate măsurile rezonabile pentru a preveni apariția unor astfel de situații, iar atunci când apar totuși astfel de situații, pentru a restabili cât mai curând posibil conformitatea cu cerințele respective, furnizorii în cauză ar trebui, prin urmare, să fie obligați să ia măsurile de urgență necesare pentru furnizarea neîntreruptă, în condiții de siguranță, a serviciilor lor prin alte mijloace, în special utilizând procedurile de navigație convenționale.

                     (11)

                     Este necesar să se acorde suficient timp pentru ca părțile vizate să se poată conforma prezentului regulament. Cerința privind utilizarea exclusivă a PBN ar trebui să se aplice de la o dată ulterioară corespunzătoare, pentru a se lăsa suficient timp pentru o tranziție fără probleme și în condiții de siguranță. În plus, anumite dispoziții din anexă ar trebui să se aplice de asemenea de la o dată ulterioară corespunzătoare, având în vedere timpul suplimentar de care părțile vizate au nevoie pentru a se adapta cerințelor în cauză.

                     (12)

                     Măsurile prevăzute în prezentul regulament se bazează pe avizul emis de Agenția Europeană de Siguranță a Aviației în conformitate cu articolul 17 alineatul (2) litera (b) și cu articolul 19 alineatul (1) din Regulamentul (CE) nr. 216/2008.

                     (13)

                     Măsurile prevăzute în prezentul regulament sunt conforme cu avizul comitetului instituit prin articolul 5 din Regulamentul (CE) nr. 549/2004 al Parlamentului European și al Consiliului (9),

               ADOPTĂ PREZENTUL REGULAMENT:

            Articolul 1
            Obiect și domeniu de aplicare

               (1)   Prezentul regulament stabilește cerințe de utilizare a spațiului aerian și proceduri de operare în ceea ce privește navigația bazată pe performanțe.

               (2)   Prezentul regulament se aplică furnizorilor de management al traficului aerian/servicii de navigație aeriană (ATM/ANS), precum și operatorilor de aerodromuri (denumiți în continuare „furnizorii de ATM/ANS”) care sunt responsabili cu instituirea de proceduri de apropiere instrumentală sau de rute ale serviciilor de trafic aerian (ATS), în cazul în care furnizează servicii în următorul spațiu aerian:

                           (a)

                           de deasupra teritoriului căruia i se aplică tratatul;

                           (b)

                           orice alt spațiu aerian în cadrul căruia statele membre sunt responsabile cu furnizarea de servicii de navigație aeriană în conformitate cu articolul 1 alineatul (3) din Regulamentul (CE) nr. 551/2004 al Parlamentului European și al Consiliului (10).

            Articolul 2
            Definiții
            În sensul prezentului regulament, se aplică următoarele definiții:

                        1.

                        „navigație bazată pe performanțe (PBN)” înseamnă navigația bazată pe performanțe definită la articolul 2 punctul 5 din Regulamentul (UE) nr. 965/2012;

                        2.

                        „rută ATS” înseamnă ruta ATS definită la articolul 2 punctul 46 din Regulamentul de punere în aplicare (UE) nr. 923/2012;

                        3.

                        „procedură de apropiere instrumentală” înseamnă procedura de apropiere instrumentală definită la articolul 2 punctul 90 din Regulamentul de punere în aplicare (UE) nr. 923/2012;

                        4.

                        „proceduri de navigație convenționale” înseamnă rutele ATS și procedurile de apropiere instrumentală bazate pe utilizarea unor mijloace de navigație aflate la sol care nu permit respectarea cerințelor PBN prevăzute în prezentul regulament;

                        5.

                        „pistă instrumentală” înseamnă pista instrumentală definită la punctul 22 din anexa I la Regulamentul de punere în aplicare (UE) nr. 139/2014 al Comisiei (11);

                        6.

                        „specificație de navigație” înseamnă o serie de cerințe aplicabile aeronavelor și personalului aeronautic navigant necesare pentru a sprijini operațiunile de navigație bazată pe performanțe într-un spațiu aerian definit;

                        7.

                        „specificație de performanță de navigație impusă (RNP) X” înseamnă o specificație de navigație bazată pe navigația de suprafață care include cerința de monitorizare a performanțelor la bord și de alertare în acest sens, unde „X” se referă la precizia navigației laterale în mile marine sau la tipul de operațiune și la funcționalitățile necesare;

                        8.

                        „navigație laterală (LNAV)”, „navigație laterală/navigație verticală (LNAV/VNAV) și performanță de aliniament de pistă cu ghidare verticală (LPV)” înseamnă etichetele folosite pentru identificarea diferitelor tipuri de minime de operare pe hărțile de apropiere care ilustrează procedurile de apropiere bazate pe sisteme globale de navigație prin satelit (GNSS) care sunt clasificate ca apropieri RNP (RNP APCH);

                        9.

                        „rază constantă până la fix (RF)” înseamnă o traiectorie circulară cu o rază constantă în jurul unui centru definit, care se termină într-un punct fix;

                        10.

                        „apropiere 2D” înseamnă o procedură de apropiere instrumentală, clasificată drept procedură de apropiere de neprecizie, astfel cum este definită la articolul 2 punctul 90 din Regulamentul de punere în aplicare (UE) nr. 923/2012;

                        11.

                        „apropiere 3D” înseamnă o procedură de apropiere instrumentală, clasificată drept apropiere cu ghidare verticală sau apropiere de precizie, astfel cum este definită la articolul 2 punctul 90 din Regulamentul de punere în aplicare (UE) nr. 923/2012;

                        12.

                        „sistem de augmentare cu ajutorul sateliților (SBAS)” înseamnă un sistem de augmentare cu acoperire largă în cazul căruia utilizatorul unui sistem GNSS primește informații de augmentare de la un emițător al unui satelit;

                        13.

                        „specificație de navigație de suprafață (RNAV) X” înseamnă o specificație de navigație bazată pe navigația de suprafață care nu include cerința de monitorizare a performanțelor la bord și de alertare în acest sens, unde „X” se referă precizia navigației laterale în mile marine;

                        14.

                        „rută de sosire instrumentală standard (STAR)” înseamnă o rută de sosire desemnată urmărită în conformitate cu regulile de zbor instrumental, care face legătura între un punct semnificativ, de obicei situat pe o rută a serviciilor de trafic aerian (ATS), și un punct din care poate fi inițiată o procedură publicată de apropiere instrumentală;

                        15.

                        „rută de plecare instrumentală standard (SID)” înseamnă o rută de plecare desemnată urmărită în conformitate cu regulile de zbor instrumental, care face legătura între aerodrom și un punct semnificativ, de obicei situat pe o rută ATS, din care începe faza de zbor pe rută a unui zbor;

                        16.

                        „funcționalitate de navigație” înseamnă capacitatea detaliată a sistemului de navigație necesară pentru a satisface necesitățile operațiunilor propuse în spațiul aerian în cauză.

            Articolul 3
            Cerințe referitoare la PBN
            Furnizorii de ATM/ANS respectă cerințele aplicabile navigației bazate pe performanțe prevăzute în subpartea PBN din anexă.

            Articolul 4
            Măsuri tranzitorii

               (1)   Furnizorii de ATM/ANS iau măsurile necesare pentru a asigura o tranziție fără probleme și în condiții de siguranță către furnizarea serviciilor lor cu ajutorul navigației bazate pe performanțe în conformitate cu articolul 3.
               Printre aceste măsuri se numără elaborarea și punerea în aplicare a unui plan de tranziție. Furnizorii de ATM/ANS își țin la zi planul de tranziție propriu.
               Planul de tranziție este compatibil cu Planul general european de ATM și cu proiectele comune menționate la articolul 15a din Regulamentul (CE) nr. 550/2004 al Parlamentului European și al Consiliului (12).

               (2)   Furnizorii de ATM/ANS consultă toate părțile menționate în continuare în privința proiectului de plan de tranziție și a oricăror proiecte de actualizare semnificativă a acestuia și țin seama de opiniile respectivelor părți atunci când este cazul:

                           (a)

                           operatorii de aerodromuri, utilizatorii spațiului aerian și organizațiile reprezentative ale utilizatorilor spațiului aerian vizați de furnizarea serviciilor lor;

                           (b)

                           administratorul de rețea menționat la articolul 3 alineatul (1) din Regulamentul (UE) nr. 677/2011;

                           (c)

                           furnizorii de ATM/ANS care își oferă serviciile în blocurile adiacente de spațiu aerian.

               (3)   După ce au derulat consultarea menționată la alineatul (2), furnizorii de ATM/ANS supun rezultatele consultării, precum și proiectul de plan de tranziție sau proiectul de actualizare semnificativă a acestuia spre aprobare autorității competente responsabile cu spațiul aerian în cauză.
               Autoritatea competentă verifică dacă proiectul de plan de tranziție sau proiectul de actualizare semnificativă a acestuia respectă cerințele din prezentul regulament și, în special, dacă respectivul proiect ține seama, după caz, de punctele de vedere ale utilizatorilor spațiului aerian, inclusiv de ale celor care operează aeronave de stat. Statul membru al autorității competente poate să dispună ca o astfel de verificare să se efectueze în coordonare cu alte autorități relevante din respectivul stat membru.
               Autoritatea competentă în cauză informează furnizorii de ATM/ANS cu privire la rezultatul acestei verificări fără întârzieri nejustificate. Furnizorii de ATM/ANS nu elaborează și nici nu pun în aplicare planul de tranziție sau actualizarea semnificativă a acestuia înainte de a fi fost informați de autoritatea competentă în cauză că a aprobat proiectul de plan de tranziție sau proiectul de actualizare semnificativă a acestuia.

            Articolul 5
            Utilizarea exclusivă a PBN

               (1)   Furnizorii de ATM/ANS nu își oferă serviciile utilizând proceduri de navigație convenționale sau o navigație bazată pe performanțe care nu este în conformitate cu cerințele de la punctul AUR.PBN.2005 din anexă.

               (2)   Dispozițiile de la alineatul (1) nu aduc atingere articolului 6 și nici posibilității ca furnizorii de ATM/ANS să își ofere serviciile cu ajutorul sistemelor de aterizare care permit operațiuni CAT II, CAT IIIA sau CAT IIIB în sensul punctelor 14, 15 și, respectiv, 16 din anexa I la Regulamentul (UE) nr. 965/2012.

            Articolul 6
            Măsuri de urgență
            Furnizorii de ATM/ANS iau măsurile necesare pentru a se asigura că își păstrează capacitatea de a-și oferi serviciile prin alte mijloace în cazul în care, din motive neprevăzute independente de voința lor, GNSS sau alte metode utilizate pentru navigația bazată pe performanțe devin indisponibile, respectivilor furnizori fiindu-le imposibil să își ofere serviciile în conformitate cu articolul 3. Printre aceste măsuri se numără, în special, menținerea unei rețele de mijloace convenționale de navigație și a infrastructurii de supraveghere și de comunicații aferente.

            Articolul 7
            Intrare în vigoare și aplicare

               (1)   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               (2)   Prezentul regulament se aplică începând de la 3 decembrie 2020.
               Totuși, prin derogare de la primul paragraf:

                           (a)

                           articolul 5 se aplică de la 6 iunie 2030;

                           (b)

                           în cazul aerodromurilor enumerate la punctul 1.2.1 din anexa la Regulamentul de punere în aplicare (UE) nr. 716/2014 și în cazul capetelor de pistă instrumentală deservite de proceduri de apropiere de precizie la alte aerodromuri, punctul AUR.PBN.2005 subpunctul 1 din anexă se aplică de la 25 ianuarie 2024;

                           (c)

                           în cazul tuturor capetelor de pistă instrumentală, punctul AUR.PBN.2005 subpunctul 4 din anexă se aplică de la 25 ianuarie 2024 în privința unei rute SID sau STAR stabilite și de la 6 iunie 2030 în privința tuturor rutelor SID sau STAR stabilite;

                           (d)

                           în cazul rutelor ATS sub FL 150, punctul AUR.PBN.2005 subpunctul 6 din anexă se aplică de la 25 ianuarie 2024.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 iulie 2018.

                  Pentru Comisie

                  Președintele

               Jean-Claude JUNCKER

            (1)  JO L 79, 13.3.2008, p. 1.

            (2)  Documentul 9750 al OACI.

            (3)  Regulamentul de punere în aplicare (UE) nr. 409/2013 al Comisiei din 3 mai 2013 privind definirea proiectelor comune, instituirea guvernanței și identificarea stimulentelor pentru sprijinirea implementării Planului general european de management al traficului aerian (JO L 123, 4.5.2013, p. 1).

            (4)  Regulamentul de punere în aplicare (UE) nr. 923/2012 al Comisiei din 26 septembrie 2012 de stabilire a regulilor comune ale aerului și a dispozițiilor operaționale privind serviciile și procedurile din navigația aeriană și de modificare a Regulamentului de punere în aplicare (UE) nr. 1035/2011 și a Regulamentelor (CE) nr. 1265/2007, (CE) nr. 1794/2006, (CE) nr. 730/2006, (CE) nr. 1033/2006 și (UE) nr. 255/2010 (JO L 281, 13.10.2012, p. 1).

            (5)  Regulamentul (UE) nr. 965/2012 al Comisiei din 5 octombrie 2012 de stabilire a cerințelor tehnice și a procedurilor administrative referitoare la operațiunile aeriene în temeiul Regulamentului (CE) nr. 216/2008 al Parlamentului European și al Consiliului (JO L 296, 25.10.2012, p. 1).

            (6)  Regulamentul (UE) nr. 452/2014 al Comisiei din 29 aprilie 2014 de stabilire a cerințelor tehnice și a procedurilor administrative referitoare la operațiunile aeriene ale operatorilor din țări terțe în temeiul Regulamentului (CE) nr. 216/2008 al Parlamentului European și al Consiliului (JO L 133, 6.5.2014, p. 12).

            (7)  Regulamentul de punere în aplicare (UE) nr. 716/2014 al Comisiei din 27 iunie 2014 privind instituirea proiectului comun pilot de sprijinire a punerii în aplicare a Planului general european de management al traficului aerian (JO L 190, 28.6.2014, p. 19).

            (8)  Regulamentul (UE) nr. 677/2011 al Comisiei din 7 iulie 2011 de stabilire a normelor de aplicare a funcțiilor rețelei de management al traficului aerian (ATM) și de modificare a Regulamentului (UE) nr. 691/2010 (JO L 185, 15.7.2011, p. 1).

            (9)  Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea cerului unic european (regulament-cadru) (JO L 96, 31.3.2004, p. 1).

            (10)  Regulamentul (CE) nr. 551/2004 al Parlamentului European și al Consiliului din 10 martie 2004 privind organizarea și utilizarea spațiului aerian în cerul unic European (regulamentul privind spațiul aerian) (JO L 96, 31.3.2004, p. 20).

            (11)  Regulamentul (UE) nr. 139/2014 al Comisiei din 12 februarie 2014 de stabilire a cerințelor tehnice și a procedurilor administrative referitoare la aerodromuri în temeiul Regulamentului (CE) nr. 216/2008 al Parlamentului European și al Consiliului (JO L 44, 14.2.2014, p. 1).

            (12)  Regulamentul (CE) nr. 550/2004 al Parlamentului European și al Consiliului din 10 martie 2004 privind prestarea de servicii de navigație aeriană în cerul unic European (regulament privind prestarea de servicii) (JO L 96, 31.3.2004, p. 10).

            ANEXĂ

               Subpartea PBN – Navigația bazată pe performanțe

               AUR.PBN.1005   Obiect

            În conformitate cu articolul 3, prezenta subparte prevede cerințele pentru implementarea navigației bazate pe performanțe (PBN) care trebuie să fie respectate de furnizorii de ATM/ANS.

               AUR.PBN.2005   Rute și proceduri

                        1.

                        Furnizorii de ATM/ANS implementează, la toate capetele de pistă instrumentală, proceduri de apropiere în conformitate cu cerințele specificației referitoare la apropierea RNP (RNP APCH), inclusiv minime LNAV, LNAV/VNAV și LPV, și, atunci când este necesar din cauza densității traficului sau a complexității traficului, porțiuni de zbor cu rază constantă până la fix (RF).

                        2.

                        Prin derogare de la subpunctul 1, la capetele de pistă instrumentală unde, din cauza terenului, a obstacolelor sau a condițiilor de separare a traficului aerian, implementarea unor proceduri de apropiere 3D este extrem de dificilă, furnizorii de ATM/ANS implementează proceduri de apropiere 2D în conformitate cu cerințele specificației referitoare la apropierea RNP (RNP APCH). În acest caz, pe lângă implementarea respectivelor proceduri de apropiere 2D, furnizorii de ATM/ANS pot să implementeze și proceduri de apropiere 3D în conformitate cu cerințele specificației referitoare la autorizarea necesară RNP (RNP AR APCH).

                        3.

                        Prin derogare de la subpunctul 1, la capetele de pistă instrumentală care nu au o acoperire SBAS corespunzătoare, furnizorii de ATM/ANS implementează proceduri RNP APCH, inclusiv minime LNAV și LNAV/VNAV. În termen de cel mult 18 luni de la data la care este disponibilă o astfel de acoperire SBAS corespunzătoare, furnizorii de ATM/ANS implementează și minime LPV la respectivele capete de pistă instrumentală.

                        4.

                        În cazul în care au stabilit rute SID sau rute STAR, furnizorii de ATM/ANS implementează respectivele rute în conformitate cu cerințele specificației RNAV 1.

                        5.

                        Prin derogare de la subpunctul 4, în cazul în care furnizorii de ATM/ANS au stabilit rute SID sau rute STAR și în cazul în care, pentru menținerea capacității și a siguranței traficului aerian în medii cu densitate mare a traficului, cu trafic foarte complex sau cu forme înalte de relief, se impun cerințe mai înalte de performanță decât cele indicate la subpunctul menționat, respectivii furnizori de ATM/ANS implementează rutele în cauză în conformitate cu cerințele specificației RNP 1, incluzând una sau mai multe dintre următoarele funcționalități suplimentare de navigație:

                                    (a)

                                    operațiuni pe o traiectorie verticală între două puncte fixe cu utilizarea:

                                                (i)

                                                unei impuneri de altitudine „AT”;

                                                (ii)

                                                unei impuneri de altitudine „AT OR ABOVE”;

                                                (iii)

                                                unei impuneri de altitudine „AT OR BELOW”;

                                                (iv)

                                                unei impuneri „WINDOW”;

                                    (b)

                                    traiectoria cu rază constantă până la fix (RF).

                        6.

                        În cazul în care au stabilit rute ATS pentru operațiunile pe rută, furnizorii de ATM/ANS implementează respectivele rute în conformitate cu cerințele specificației RNAV 5.

                        7.

                        Prin derogare de la subpunctele 4 și 6, în cazul în care au stabilit rute ATS, rute SID sau rute STAR pentru operațiuni cu giravioane, furnizorii de ATM/ANS implementează respectivele rute în conformitate cu cerințele specificațiilor RNP 0.3, RNAV 1 sau RNP 1. În acest caz, ei au dreptul să decidă cărora dintre aceste trei seturi de cerințe li se conformează.


title: Regulamentul de punere în aplicare (UE) 2018/1077 al Comisiei din 30 iulie 2018 de modificare a Regulamentului de punere în aplicare (UE) nr. 808/2014 de stabilire a normelor de aplicare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR)

text:
                  31.7.2018

                  RO

                  Jurnalul Oficial al Uniunii Europene

                  L 194/44

         REGULAMENTUL DE PUNERE ÎN APLICARE (UE) 2018/1077 AL COMISIEI
         din 30 iulie 2018
         de modificare a Regulamentului de punere în aplicare (UE) nr. 808/2014 de stabilire a normelor de aplicare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (1), în special articolul 8 alineatul (3),
         întrucât:

                     (1)

                     Regulamentul de punere în aplicare (UE) nr. 808/2014 al Comisiei (2) a stabilit norme privind punerea în aplicare a Regulamentului (UE) nr. 1305/2013. Regulamentul (UE) 2017/2393 al Parlamentului European și al Consiliului (3) a modificat Regulamentul (UE) nr. 1305/2013 prin simplificarea normele generale care stau la baza Fondului european agricol pentru dezvoltare rurală (FEADR). Prin urmare, normele de punere în aplicare a Regulamentului (UE) nr. 1305/2013 ar trebui modificate în consecință.

                     (2)

                     Obligația de a selecționa organismele de consiliere prin intermediul unei cereri specifice de oferte a fost eliminată. Prin urmare, normele de aplicare referitoare la cererile de ofertă ar trebui să fie eliminate.

                     (3)

                     La articolul 2 alineatul (1) litera (n) din Regulamentul (UE) nr. 1305/2013 au fost introduse norme privind stabilirea comună a tinerilor fermieri, iar la articolul 2 alineatul (1) litera (s) din respectivul regulament a fost adăugată o definiție pentru „data stabilirii”. Prin urmare, dispozițiile referitoare la tinerii fermieri prevăzute la punctul 8 din partea 1 a anexei I la Regulamentul de punere în aplicare (UE) nr. 808/2014 ar trebui să fie aliniate. În plus, în urma eliminării articolului 57 din Regulamentul de punere în aplicare (UE) nr. 809/2014 al Comisiei (4), care conținea normele privind dezvoltarea exploatațiilor și a întreprinderilor, normele privind planul de afaceri prevăzute în Regulamentul (UE) nr. 808/2014 ar trebui, de asemenea, simplificate.

                     (4)

                     Normele privind instrumentele financiare au fost simplificate. În special, la articolul 49 alineatul (4) din Regulamentul (UE) nr. 1305/2013 a fost introdusă o derogare de la aplicabilitatea criteriilor de selecție pentru operațiuni sprijinite prin intermediul instrumentelor financiare. Punctul 8 din partea 1 a anexei I la Regulamentul de punere în aplicare (UE) nr. 808/2014 ar trebui să fie aliniat la această derogare.

                     (5)

                     Pentru a evita sarcinile administrative inutile și în special modificările frecvente ale planurilor de finanțare, este necesar să se clarifice faptul că plafonarea legată de depășirea contribuțiilor FEADR planificate prezentate în planul de finanțare al fiecărui program se calculează la nivelul cuantumului total aferent fiecărei măsuri.

                     (6)

                     Articolul 39a din Regulamentul (UE) nr. 1305/2013 prevede sprijin pentru fermieri prin intermediul unui instrument de stabilizare a veniturilor specific sectorului, iar articolul 37 din regulamentul respectiv prevede sprijin pentru sistemele de asigurări agricole care acoperă pierderi de peste 20 % din producția medie anuală cauzate de fenomene climatice nefavorabile, de boli ale animalelor sau ale plantelor, de infestarea cu dăunători sau de un incident de mediu. În conformitate cu articolul 8 alineatul (1) litera (h) din Regulamentul (UE) nr. 1305/2013, planul de finanțare ar trebui să indice sprijinul FEADR planificat și rata contribuției.

                     (7)

                     Prin urmare, Regulamentul de punere în aplicare (UE) nr. 808/2014 ar trebui modificat în consecință.

                     (8)

                     Măsurile prevăzute în prezentul regulament sunt conforme cu avizul Comitetului privind dezvoltarea rurală,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) nr. 808/2014 se modifică după cum urmează:

                        1.

                        Articolul 7 se elimină.

                        2.

                        La articolul 8, alineatul (1) se elimină.

                        3.

                        Partea 1 a anexei I se modifică după cum urmează:

                                    (a)

                                    punctul 8, „Descrierea măsurilor selectate”, se modifică după cum urmează:

                                                (i)

                                                la subpunctul 2, litera (c) se înlocuiește cu următorul text:

                                                            „(c)

                                                            domeniul de aplicare, nivelul sprijinului, beneficiarii eligibili și, dacă este relevant, metodologia de calcul al cuantumului sau al ratei sprijinului, cu defalcare în funcție de submăsură și/sau de tipul operațiunii în cazul în care este necesar. Pentru fiecare tip de operațiune, specificarea costurilor eligibile, a condițiilor de eligibilitate, a cuantumurilor și a ratelor de sprijin aplicabile și a principiilor în ceea ce privește stabilirea criteriilor de selecție. În cazul în care sprijinul este acordat unui instrument financiar implementat în temeiul articolului 38 alineatul (4) primul paragraf literele (a) și (b) din Regulamentul (UE) nr. 1303/2013, descrierea tipului de instrument financiar, categoriile generale de destinatari finali, categoriile generale de costuri eligibile și nivelul maxim de sprijin.”;

                                                (ii)

                                                la subpunctul 2 litera (e), punctul 5 se înlocuiește cu următorul text:
                                                „5.   Dezvoltarea exploatațiilor și a întreprinderilor [articolul 19 din Regulamentul (UE) nr. 1305/2013]

                                                            —

                                                            definirea fermelor mici menționate la articolul 19 alineatul (1) litera (a) punctul (iii) din Regulamentul (UE) nr. 1305/2013;

                                                            —

                                                            definirea acțiunilor menționate la articolul 2 alineatul (1) litera (s) din Regulamentul (UE) nr. 1305/2013 («data stabilirii»);

                                                            —

                                                            definirea pragurilor inferioare și superioare menționate la articolul 19 alineatul (4) al cincilea paragraf din Regulamentul (UE) nr. 1305/2013;

                                                            —

                                                            condiții specifice privind sprijinul acordat tinerilor fermieri în cazul în care aceștia nu se stabilesc ca șefi unici ai exploatației în conformitate cu articolul 2 alineatele (1) și (2) din Regulamentul delegat (UE) nr. 807/2014;

                                                            —

                                                            informații privind aplicarea perioadei de grație menționate la articolul 2 alineatul (3) din Regulamentul delegat (UE) nr. 807/2014;

                                                            —

                                                            rezumatul cerințelor planului de afaceri;

                                                            —

                                                            utilizarea posibilității de a combina diferite măsuri prin intermediul unui plan de afaceri care permite accesul tânărului fermier la măsurile respective;

                                                            —

                                                            domeniile de diversificare vizate.”;

                                                (iii)

                                                la subpunctul 2 litera (e), titlul punctului 16 se înlocuiește cu următorul text:
                                                „16.
                                                      Gestionarea riscurilor [articolele 36-39a din Regulamentul (UE) nr. 1305/2013]”;

                                    (b)

                                    punctul 10 litera (c) se modifică după cum urmează:

                                                (i)

                                                la primul paragraf se adaugă următorul punct (v):

                                                            „(v)

                                                            pentru operațiunile puse în aplicare în conformitate cu articolul 37 din Regulamentul (UE) nr. 1305/2013, în cazul în care pragul de pierdere minimă este stabilit la 20 %, și pentru operațiunile puse în aplicare în conformitate cu articolul 39a din Regulamentul (UE) nr. 1305/2013, cuantumul total orientativ al contribuției Uniunii și rata orientativă a contribuției.”;

                                                (ii)

                                                se adaugă următorul paragraf:
                                                „În scopul plăților intermediare menționate la articolul 36 din Regulamentul (UE) nr. 1306/2013, al plății soldului menționată la articolul 37 și al verificării și închiderii conturilor menționate la articolul 51 din regulamentul respectiv, contribuția FEADR care urmează să fie plătită pentru cheltuielile publice eligibile ale programului în cauză trebuie respectată la nivelul măsurii.”

            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 iulie 2018.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 487.

            (2)  Regulamentul de punere în aplicare (UE) nr. 808/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (JO L 227, 31.7.2014, p. 18).

            (3)  Regulamentul (UE) 2017/2393 al Parlamentului European și al Consiliului din 13 decembrie 2017 de modificare a Regulamentelor (UE) nr. 1305/2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR), (UE) nr. 1306/2013 privind finanțarea, gestionarea și monitorizarea politicii agricole comune, (UE) nr. 1307/2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune, (UE) nr. 1308/2013 de instituire a unei organizări comune a piețelor produselor agricole și (UE) nr. 652/2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor (JO L 350, 29.12.2017, p. 15).

            (4)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).


title: Regulamentul de punere în aplicare (UE) 2018/1201 al Comisiei din 22 august 2018 de înregistrare a unei denumiri în Registrul specialităților tradiționale garantate [„Kiełbasa krakowska sucha staropolska” (STG)]

text:
                  27.8.2018

                  RO

                  Jurnalul Oficial al Uniunii Europene

                  L 217/5

         REGULAMENTUL DE PUNERE ÎN APLICARE (UE) 2018/1201 AL COMISIEI
         din 22 august 2018
         de înregistrare a unei denumiri în Registrul specialităților tradiționale garantate [„Kiełbasa krakowska sucha staropolska” (STG)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (b) din Regulamentul (UE) nr. 1151/2012, cererea de înregistrare a denumirii „Kiełbasa krakowska sucha staropolska”, depusă de Polonia, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Kiełbasa krakowska sucha staropolska” ar trebui, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Kiełbasa krakowska sucha staropolska” (STG).
            Denumirea menționată la primul paragraf identifică un produs din clasa 1.2 Produse din carne (preparate, sărate, afumate etc.) din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 august 2018.

                  Pentru Comisie,

                  Pentru Președinte,

               Pierre MOSCOVICI

                  Membru al Comisiei

            (1)  JO L 343, 14.12.2012, p. 1.

            (2)  JO C 53, 13.2.2018, p. 11.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2018/1264 al Comisiei din 20 septembrie 2018 de reînnoire a aprobării substanței active petoxamid în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  21.9.2018

                  RO

                  Jurnalul Oficial al Uniunii Europene

                  L 238/71

         REGULAMENTUL DE PUNERE ÎN APLICARE (UE) 2018/1264 AL COMISIEI
         din 20 septembrie 2018
         de reînnoire a aprobării substanței active petoxamid în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1),
         întrucât:

                     (1)

                     Prin Directiva 2006/41/CE a Comisiei (2), substanța petoxamid a fost inclusă ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate că au fost aprobate în temeiul Regulamentului (CE) nr. 1107/2009 și sunt menționate în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active petoxamid, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 31 ianuarie 2019.

                     (4)

                     În conformitate cu articolul 1 din Regulamentul de punere în aplicare (UE) nr. 844/2012 al Comisiei (5), a fost depusă o cerere de reînnoire a aprobării substanței petoxamid, în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea este completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis Autorității Europene pentru Siguranța Alimentară (denumită în continuare „autoritatea”) și Comisiei la data de 31 august 2016.

                     (7)

                     Autoritatea a comunicat solicitantului și statelor membre raportul de evaluare a reînnoirii aprobării, în vederea formulării de observații, și a transmis Comisiei observațiile primite. De asemenea, autoritatea a pus dosarul suplimentar rezumativ la dispoziția publicului.

                     (8)

                     La 30 august 2017, autoritatea a comunicat Comisiei concluzia sa (6) cu privire la posibilitatea ca petoxamidul să îndeplinească criteriile de aprobare prevăzute la articolul 4 din Regulamentul (CE) nr. 1107/2009. La 6 octombrie 2017, Comisia a prezentat proiectul de raport privind reînnoirea aprobării substanței petoxamid Comitetului permanent pentru plante, animale, produse alimentare și hrană pentru animale.

                     (9)

                     Solicitantului i s-a oferit posibilitatea de a prezenta observații privind proiectul de raport de reînnoire.

                     (10)

                     Cu privire la una sau la mai multe utilizări reprezentative ale cel puțin unui produs de protecție a plantelor care conține substanța activă petoxamid, s-a constatat îndeplinirea criteriilor de aprobare prevăzute la articolul 4 din Regulamentul (CE) nr. 1107/2009.

                     (11)

                     În consecință, este adecvat să se reînnoiască aprobarea substanței petoxamid.

                     (12)

                     Evaluarea riscurilor în contextul reînnoirii aprobării substanței petoxamid se bazează pe un număr limitat de utilizări reprezentative, care, totuși, nu restricționează utilizările pentru care pot fi autorizate produsele de protecție a plantelor care conțin petoxamid. Prin urmare, este oportun să se elimine restricția utilizării în exclusivitate ca erbicid.

                     (13)

                     Cu toate acestea, în conformitate cu articolul 14 alineatul (1) din Regulamentul (CE) nr. 1107/2009 coroborat cu articolul 6 din același regulament și având în vedere cunoștințele științifice și tehnice actuale, este necesară includerea anumitor condiții și restricții. În particular, este adecvat să se solicite informații de confirmare suplimentare.

                     (14)

                     Prin urmare, Regulamentul de punere în aplicare (UE) nr. 540/2011 ar trebui modificat în consecință.

                     (15)

                     Regulamentul de punere în aplicare (UE) 2018/84 al Comisiei (7) a amânat data expirării aprobării substanței petoxamid până la 31 ianuarie 2019 pentru a permite ca procesul de reînnoire a aprobării să fie finalizat înainte de expirarea aprobării substanței respective. Cu toate acestea, având în vedere faptul că a fost luată o decizie cu privire la reînnoirea aprobării înainte de acest termen de expirare amânat, prezentul regulament ar trebui să se aplice de la 1 decembrie 2018.

                     (16)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Reînnoirea aprobării substanței active
            Aprobarea substanței active petoxamid se reînnoiește conform specificațiilor din anexa I.

            Articolul 2
            Modificarea Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 decembrie 2018.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 septembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2006/41/CE a Comisiei din 7 iulie 2006 de modificare a Directivei 91/414/CEE a Consiliului în vederea înscrierii substanțelor active clotianidin și petoxamid (JO L 187, 8.7.2006, p. 24).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA Journal 2017;15(9):4981, 22 pp. Disponibil online: www.efsa.europa.eu

            (7)  Regulamentul de punere în aplicare (UE) 2018/84 al Comisiei din 19 ianuarie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active clorpirifos, clorpirifos-metil, clotianidin, compuși de cupru, dimoxistrobin, mancozeb, mecoprop-p, metiram, oxamil, petoxamid, propiconazol, propineb, propizamid, piraclostrobin și zoxamid (JO L 16, 20.1.2018, p. 8).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                        Petoxamid
                        Nr. CAS: 106700-29-2
                        Nr. CIPAC 665

                        2-Cloro-N-(2-etoxietil)-N-(2-metil-1-fenilprop-1-enil) acetamid

                        ≥ 940 g/kg
                        Impurități:
                        Toluen: max. 3 g/kg

                        1 decembrie 2018

                        30 noiembrie 2033

                        PARTEA A
                        Utilizarea se restricționează la o aplicare o dată la doi ani pe același teren la o doză maximă de 1 200  g de substanță activă la hectar.
                        PARTEA B
                        În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului privind reînnoirea aprobării substanței petoxamid, în special de apendicele I și II la acesta.
                        În cadrul evaluării generale, statele membre acordă o atenție deosebită:

                                    —

                                    riscului pentru apele subterane generat de metaboliți, atunci când petoxamidul este aplicat în regiuni cu sol și/sau condiții climatice vulnerabile;

                                    —

                                    riscului pentru organismele acvatice și râme;

                                    —

                                    riscului pentru consumatori legat de reziduuri în culturi ulterioare sau în cazul recoltelor slabe.

                              Dacă este cazul, condițiile de utilizare includ măsuri de atenuare a riscurilor.
                        Solicitantul transmite Comisiei, statelor membre și autorității informații care să confirme următoarele:

                                    1.

                                    relevanța metaboliților care pot să apară în apele subterane, ținând seama de orice clasificare relevantă pentru petoxamid în conformitate cu Regulamentul (CE) nr. 1272/2008 al Parlamentului European și al Consiliului (2), în special ca substanță cancerigenă categoria 2;

                                    2.

                                    efectul proceselor de tratare a apei asupra naturii reziduurilor prezente în apa potabilă;

                                    3.

                                    potențialul de perturbator endocrin al petoxamidului în ceea ce privește modalitatea sau ruta tiroidiană, furnizând cel puțin date mecaniciste pentru a clarifica dacă există un mod de acțiune perturbator la nivel endocrin al glandei tiroide.

                              Solicitantul trebuie să prezinte informațiile solicitate la punctul 1 în termen de un an de la publicarea avizului adoptat de către Comitetul pentru evaluarea riscurilor din cadrul Agenției Europene pentru Produse Chimice, în conformitate cu articolul 37 alineatul (4) din Regulamentul (CE) nr. 1272/2008 al Parlamentului European și al Consiliului în ceea ce privește petoxamidul și informațiile solicitate.
                        Solicitantul transmite informațiile solicitate la punctul 2 în termen de doi ani de la data la care un document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane este făcut public de către Comisie.
                        Solicitantul transmite informațiile solicitate la punctul 3 până la 10 noiembrie 2020, în conformitate cu Regulamentul (UE) 2018/605 al Comisiei (3) de modificare a anexei II la Regulamentul (CE) nr. 1107/2009 prin stabilirea unor criterii științifice pentru determinarea proprietăților care perturbă sistemul endocrin și documentul de orientare comun pentru identificarea perturbatorilor endocrini, astfel cum a fost adoptat de EFSA și ECHA.

               (1)  Detalii suplimentare privind identitatea și specificațiile substanței active se află în raportul de reînnoire.

               (2)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

               (3)  Regulamentul (UE) 2018/605 al Comisiei din 19 aprilie 2018 de modificare a anexei II la Regulamentul (CE) nr. 1107/2009 prin stabilirea unor criterii științifice pentru determinarea proprietăților care perturbă sistemul endocrin (JO L 101, 20.4.2018, p. 33).

            ANEXA II
            Anexa la Regulamentul de punere în aplicare (UE) nr. 540/2011 se modifică după cum urmează:

                        1.

                        În partea A, rubrica 122 referitoare la petoxamid se elimină.

                        2.

                        În partea B se adaugă următoarea rubrică:

                                    Nr.

                                    Denumire comună, numere de identificare

                                    Denumire IUPAC

                                    Puritate (1)

                                    Data aprobării

                                    Expirarea aprobării

                                    Dispoziții specifice

                                    „127

                                    Petoxamid
                                    Nr. CAS: 106700-29-2
                                    Nr. CIPAC 665

                                    2-Cloro-N-(2-etoxietil)-N-(2-metil-1-fenilprop-1-enil) acetamid

                                    ≥ 940 g/kg
                                    Impurități:
                                    Toluen: max. 3 g/kg

                                    1 decembrie 2018

                                    30 noiembrie 2033

                                    PARTEA A
                                    Utilizarea se restricționează la o aplicare o dată la doi ani pe același teren la o doză maximă de 1 200  g de substanță activă la hectar.
                                    PARTEA B
                                    În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului privind reînnoirea aprobării substanței petoxamid, în special de apendicele I și II la acesta.
                                    În cadrul evaluării generale, statele membre acordă o atenție deosebită:

                                                —

                                                riscului pentru apele subterane generat de metaboliți, atunci când petoxamidul este aplicat în regiuni cu sol și/sau condiții climatice vulnerabile;

                                                —

                                                riscului pentru organismele acvatice și râme;

                                                —

                                                riscului pentru consumatori legat de reziduuri în culturi ulterioare sau în cazul recoltelor slabe.

                                          Dacă este cazul, condițiile de utilizare includ măsuri de atenuare a riscurilor.
                                    Solicitantul transmite Comisiei, statelor membre și autorității informații care să confirme următoarele:

                                                1.

                                                relevanța metaboliților care pot să apară în apele subterane, ținând seama de orice clasificare relevantă pentru petoxamid în conformitate cu Regulamentul (CE) nr. 1272/2008 al Parlamentului European și al Consiliului (2), în special ca substanță cancerigenă categoria 2;

                                                2.

                                                efectul proceselor de tratare a apei asupra naturii reziduurilor prezente în apa potabilă;

                                                3.

                                                potențialul de perturbator endocrin al petoxamidului în ceea ce privește modalitatea sau ruta tiroidiană, furnizând cel puțin date mecaniciste pentru a clarifica dacă există un mod de acțiune perturbator la nivel endocrin al glandei tiroide.

                                          Solicitantul trebuie să prezinte informațiile solicitate la punctul 1 în termen de un an de la publicarea avizului adoptat de către Comitetul pentru evaluarea riscurilor din cadrul Agenției Europene pentru Produse Chimice, în conformitate cu articolul 37 alineatul (4) din Regulamentul (CE) nr. 1272/2008 al Parlamentului European și al Consiliului în ceea ce privește petoxamidul și informațiile solicitate.
                                    Solicitantul transmite informațiile solicitate la punctul 2 în termen de doi ani de la data la care un document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane este făcut public de către Comisie.
                                    Solicitantul transmite informațiile solicitate la punctul 3 până la 10 noiembrie 2020, în conformitate cu Regulamentul (UE) 2018/605 al Comisiei (3) de modificare a anexei II la Regulamentul (CE) nr. 1107/2009 prin stabilirea unor criterii științifice pentru determinarea proprietăților care perturbă sistemul endocrin și documentul de orientare comun pentru identificarea perturbatorilor endocrini, astfel cum a fost adoptat de EFSA și ECHA.”

               (1)  Detalii suplimentare privind identitatea și specificațiile substanței active se află în raportul de reînnoire.

               (2)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

               (3)  Regulamentul (UE) 2018/605 al Comisiei din 19 aprilie 2018 de modificare a anexei II la Regulamentul (CE) nr. 1107/2009 prin stabilirea unor criterii științifice pentru determinarea proprietăților care perturbă sistemul endocrin (JO L 101, 20.4.2018, p. 33).


title: Regulamentul de punere în aplicare (UE) 2018/1265 al Comisiei din 20 septembrie 2018 de aprobare a substanței active fenpicoxamid, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  21.9.2018

                  RO

                  Jurnalul Oficial al Uniunii Europene

                  L 238/77

         REGULAMENTUL DE PUNERE ÎN APLICARE (UE) 2018/1265 AL COMISIEI
         din 20 septembrie 2018
         de aprobare a substanței active fenpicoxamid, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2),
         întrucât:

                     (1)

                     În conformitate cu articolul 7 alineatul (1) din Regulamentul (CE) nr. 1107/2009, la data de 2 decembrie 2014, Regatul Unit a primit, din partea societății Dow AgroSciences GmbH, o cerere de aprobare a substanței active fenpicoxamid.

                     (2)

                     În conformitate cu articolul 9 alineatul (3) din regulamentul respectiv, la 13 ianuarie 2015, Regatul Unit, în calitate de stat membru raportor, a notificat solicitantului, celorlalte state membre, Comisiei și Autorității Europene pentru Siguranța Alimentară (denumită în continuare „autoritatea”) admisibilitatea cererii.

                     (3)

                     La 13 octombrie 2016, statul membru raportor a transmis un proiect de raport de evaluare Comisiei, o copie fiind trimisă autorității, în care s-a evaluat dacă este de așteptat ca substanța activă în cauză să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (4)

                     Autoritatea s-a conformat articolului 12 alineatul (1) din Regulamentul (CE) nr. 1107/2009. În conformitate cu articolul 12 alineatul (3) din Regulamentul (CE) nr. 1107/2009, ea a cerut solicitantului să furnizeze informații suplimentare statelor membre, Comisiei și autorității. Evaluarea informațiilor suplimentare realizată de către statul membru raportor a fost transmisă autorității, la data de 31 iulie 2017, sub forma unui proiect de raport de evaluare actualizat.

                     (5)

                     La 22 decembrie 2017, autoritatea a comunicat solicitantului, statelor membre și Comisiei concluzia sa (2) cu privire la posibilitatea ca substanța activă fenpicoxamid să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a făcut publică concluzia sa.

                     (6)

                     La 23 martie 2018, Comisia a prezentat Comitetului permanent pentru plante, animale, produse alimentare și hrană pentru animale raportul de examinare pentru isofetamid și un proiect de regulament care prevede aprobarea substanței fenpicoxamid.

                     (7)

                     Cu privire la una sau mai multe utilizări reprezentative ale cel puțin unui produs de protecție a plantelor care conține substanța activă, în special în ceea ce privește utilizările examinate și detaliate în raportul de examinare, s-a stabilit că criteriile de aprobare prevăzute la articolul 4 din Regulamentul (CE) nr. 1107/2009 sunt îndeplinite.

                     (8)

                     Prin urmare, este adecvat ca substanța activă fenpicoxamid să fie aprobată.

                     (9)

                     Totuși, în conformitate cu articolul 13 alineatul (2) din Regulamentul (CE) nr. 1107/2009 coroborat cu articolul 6 din același regulament și având în vedere cunoștințele științifice și tehnice actuale, este necesar să se includă anumite condiții și restricții. În particular, este adecvat să se solicite informații suplimentare de confirmare.

                     (10)

                     În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (3) ar trebui modificată în consecință.

                     (11)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Aprobarea substanței active
            Substanța activă fenpicoxamid, cu specificațiile din anexa I, este aprobată în condițiile stabilite în anexa respectivă.

            Articolul 2
            Modificarea Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 septembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  EFSA (Autoritatea Europeană pentru Siguranța Alimentară), 2018. Conclusion on the peer review of the pesticide risk assessment of the active substance fenpicoxamid (XDE-777) [„Concluzia evaluării inter pares a riscului utilizării ca pesticid a substanței active fenpicoxamid (XDE-777)”]. EFSA Journal 2018;16(1):5146, 27 pp. https://doi.org/10.2903/j.efsa.2018.5146.

            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I

                        Denumire comună, Numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                        Fenpicoxamid
                        Nr. CAS: 517875-34-2
                        Nr. CIPAC: 991

                        (3S,6S,7R,8R)-8-benzil-3-{3-[(izobutiriloxi)metoxi]-4-metoxipiridin-2-carboxamido}-6-metil-4,9-dioxo-1,5-dioxonan-7-il izobutirat

                        ≥ 750 g/kg

                        11 octombrie 2018

                        11 octombrie 2028

                        În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului de examinare privind substanța fenpicoxamid, în special de apendicele I și II la acesta.
                        În cadrul evaluării generale, statele membre acordă o atenție deosebită:

                                    —

                                    impactul prelucrării datelor asupra evaluării riscurilor pentru consumator,

                                    —

                                    riscului pentru organismele acvatice.

                              Condițiile de utilizare includ, dacă este cazul, măsuri de atenuare a riscurilor.
                        Solicitantul transmite informații de confirmare privind:

                                    1.

                                    specificațiile tehnice ale substanței active astfel cum este fabricată (pe baza producției la scară comercială) și conformitatea loturilor de toxicitate cu specificațiile tehnice confirmate;

                                    2.

                                    efectul proceselor de tratare a apei asupra naturii reziduurilor prezente în apa potabilă;

                                    3.

                                    potențialul de perturbator endocrin al fenpicoxamidului în ceea ce privește modalitatea sau ruta tiroidiană, furnizând cel puțin date mecaniciste pentru a clarifica, în conformitate cu punctele 3.6.5 și 3.8.2 din anexa II la Regulamentul (CE) nr. 1107/2009, astfel cum a fost modificat prin Regulamentul (UE) 2018/605 al Comisiei (2) dacă efectele observate în studiile prezentate pentru aprobare sunt sau nu sunt legate de un mod de acțiune perturbator la nivel endocrin al glandei tiroide.

                              Solicitantul transmite Comisiei, statelor membre și autorității informațiile menționate la punctul 1 până la data de 11 octombrie 2019, informațiile menționate la punctul 2: în termen de doi ani de la data la care un document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane este făcut public de către Comisie, iar informațiile menționate la punctul 3, până la 10 noiembrie 2020.”

               (1)  Detalii suplimentare privind identitatea și specificațiile substanței active se află în raportul de reexaminare.

               (2)  Regulamentul (UE) 2018/605 al Comisiei din 19 aprilie 2018 de modificare a anexei II la Regulamentul (CE) nr. 1107/2009 prin stabilirea unor criterii științifice pentru determinarea proprietăților care perturbă sistemul endocrin (JO L 101, 20.4.2018, p. 33).

            ANEXA II
            În partea B din anexa la Regulamentul de punere în aplicare (UE) nr. 540/2011, se adaugă următoarea rubrică:

                           Nr.

                           Denumire comună, Numere de identificare

                           Denumire IUPAC

                           Puritate (1)

                           Data aprobării

                           Expirarea aprobării

                           Dispoziții specifice

                           „126

                           Fenpicoxamid
                           Nr. CAS: 517875-34-2
                           Nr. CIPAC: 991

                           (3S,6S,7R,8R)-8-benzil-3-{3-[(izobutiriloxi)metoxi]-4-metoxipiridin-2-carboxamido}-6-metil-4,9-dioxo-1,5-dioxonan-7-il izobutirat

                           ≥ 750 g/kg

                           11 octombrie 2018

                           11 octombrie 2028

                           În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului de examinare privind substanța fenpicoxamid, în special de apendicele I și II la acesta.
                           În cadrul evaluării generale, statele membre acordă o atenție deosebită:

                                       —

                                       impactul prelucrării datelor asupra evaluării riscurilor pentru consumator,

                                       —

                                       riscului pentru organismele acvatice.

                                 Condițiile de utilizare includ, dacă este cazul, măsuri de atenuare a riscurilor.
                           Solicitantul transmite informații de confirmare privind:

                                       1.

                                       specificațiile tehnice ale substanței active astfel cum este fabricată (pe baza producției la scară comercială) și conformitatea loturilor de toxicitate cu specificațiile tehnice confirmate;

                                       2.

                                       efectul proceselor de tratare a apei asupra naturii reziduurilor prezente în apa potabilă;

                                       3.

                                       potențialul de perturbator endocrin al fenpicoxamidului în ceea ce privește modalitatea sau ruta tiroidiană, furnizând cel puțin date mecaniciste pentru a clarifica, în conformitate cu punctele 3.6.5 și 3.8.2 din anexa II la Regulamentul (CE) nr. 1107/2009, astfel cum a fost modificat prin Regulamentul (UE) 2018/605 al Comisiei (2) dacă efectele observate în studiile prezentate pentru aprobare sunt sau nu sunt legate de un mod de acțiune perturbator la nivel endocrin al glandei tiroide.

                                 Solicitantul transmite Comisiei, statelor membre și autorității informațiile menționate la punctul 1 până la data de 11 octombrie 2019, informațiile menționate la punctul 2: în termen de doi ani de la data la care un document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane este făcut public de către Comisie, iar informațiile menționate la punctul 3, până la 10 noiembrie 2020.”

               (1)  Detalii suplimentare privind identitatea și specificațiile substanței active se află în raportul de reexaminare.

               (2)  Regulamentul (UE) 2018/605 al Comisiei din 19 aprilie 2018 de modificare a anexei II la Regulamentul (CE) nr. 1107/2009 prin stabilirea unor criterii științifice pentru determinarea proprietăților care perturbă sistemul endocrin (JO L 101, 20.4.2018, p. 33).